b'\n_START_ARTICLE_\nMost na Adi\n_START_SECTION_\nZgodovina\n_START_PARAGRAPH_\nLeta 1923 je arhitekt \xc4\x90or\xc4\x91e Kovaljevski ustvaril prvi ureditveni na\xc4\x8drt obmo\xc4\x8dja, ki je predvideval most \xc4\x8dez Ado Ciganlijo.  Za\xc4\x8detna ideja o tem, kar je danes znano kot Beograjska notranja obvoznica, katere pomemben del je most, je nastala v tistem \xc4\x8dasu. Ta cesta je bila del \xc5\xa1tevilnih na\xc4\x8drtov pod razli\xc4\x8dnimi imeni, kot so Glavna obvoznica, Pre\xc4\x8dna cesta, Vzhodna tangencialna cesta, vsaka z nekoliko razli\xc4\x8dno traso. Vsi na\xc4\x8drti so imeli eno skupno to\xc4\x8dko: most na Adi Ciganliji. V zgodnjih na\xc4\x8drtih je bil most postavljen bli\xc5\xbeje jezeru, medtem ko kon\xc4\x8dni projekt postavi most na sam rt otoka zaradi ekolo\xc5\xa1ke za\xc5\xa1\xc4\x8dite jezera.\n_START_SECTION_\nLokacija\n_START_PARAGRAPH_\nMost na Adi je najbolj gorvodni beograjski most \xc4\x8dez Savo v urbanem obmo\xc4\x8dju. Most je edina neposredna povezava med ob\xc4\x8dinama Novi Beograd (Blokovi) in \xc4\x8cukarica (Banovo Brdo). Mostni pilon se nahaja na rtu otoka Ada Ciganlija.\n_START_SECTION_\nOblikovanje\n_START_PARAGRAPH_\nNate\xc4\x8daj za idejni projekt mostu je potekal leta 2004. Dvanajst podjetij je predlo\xc5\xbeilo ponudbe, tudi zmagovalni projekt, ki ga je predlo\xc5\xbeilo slovensko podjetje Ponting. Oblikovalca mostu sta bila gradbeni in\xc5\xbeenir Viktor Markelj in arhitekt Peter Gabrijel\xc4\x8di\xc4\x8d.  Zmagovalno idejno zasnovo je \xc5\xbeirija, ki ji je predsedoval Nikola Hajdin, predsednik Srbske akademije znanosti in umetnosti in arhitekt Novega \xc5\xbeelezni\xc5\xa1keha mostu, soglasno izbrala.  Beograjsko zdru\xc5\xbeenje arhitektov je tudi podprlo projekt, in ga ocenilo kot sodoben in pomemben za prihodnjo silhueto Beograda. _NEWLINE_Most je po zasnovi most s po\xc5\xa1evnimi zategami z enim pilonom ter ekscentri\xc4\x8dno postavljenimi po\xc5\xa1evnimi zategami. Glavni most ima dol\xc5\xbeino 929 m ter \xc5\xa1irino 45 m. Temelj za pilon predstavlja 136 pilotov premera 150 cm, ki so na vrhu povezani z ovalno pilotno blazino. Glavni razpon je sestavljen iz 8.600 ton gradbenega jekla (razred S355J2 + N). Na po\xc5\xa1evnih zategah sta razpona 200 in 375 m, ter se nadaljujeta z neprekinjenim nosilcem z razponi od 70 do 108 m. Na mostu je 6 prometnih pasov za cesto, 2 tira za lahki metro, na obeh straneh je steza za pe\xc5\xa1ce in kolesarje. Vozi\xc5\xa1\xc4\x8dna konstrukcija je sovpre\xc5\xbena konstrukcija, sestavljena iz jeklenih nosilcev \xc5\xa1katlastega prereza vi\xc5\xa1ine 4,5 m in \xc5\xa1irine 3,0 m, v katere so sidrane po\xc5\xa1evne zatege, nad tem je betonsko vozi\xc5\xa1\xc4\x8de - tla\xc4\x8dna plo\xc5\xa1\xc4\x8da debeline 25 cm. Sestavni deli vozi\xc5\xa1\xc4\x8dne konstrukcije so bili izdelani na Kitajskem in dostavljeni v premi\xc4\x8dnih enotah po morju in re\xc4\x8dni poti preko Rotterdama po kanalu Ren-Majna-Donava na tovarni\xc5\xa1ko monta\xc5\xbeno dvori\xc5\xa1\xc4\x8de tik ob gradbi\xc5\xa1\xc4\x8du v Mali Ciganliji v Beogradu. Pilon je visok 200 m, ima obliko sto\xc5\xbeca z okroglim prerezom na vrhu premera 4,0 m, pri temelju 16,0 m. Na vi\xc5\xa1ini 95 m se dve nogi zdru\xc5\xbeita v okrogel pilon prereza 9,5 m. Pilon je betonski in ima jekleno konico. Po\xc5\xa1evni zategi so postavljeni v obliki polpahlja\xc4\x8de. Sestavljene so iz kabelskih vrvi kvalitete 1770 MPa, premera 15,7 mm. Kabli, ki so uporabljeni za podporo mostu imajo najve\xc4\x8djo dol\xc5\xbeino pribli\xc5\xbeno 373 m, skupaj je za kable uporabljeno 1280 ton jekla. _NEWLINE_Most je zasnovan na mestu, ki bistveno zmanj\xc5\xa1uje promet skozi sredi\xc5\xa1\xc4\x8de mesta in na starej\xc5\xa1i most Gazela.\n_START_SECTION_\nGradnja\n_START_PARAGRAPH_\nGradnja se je za\xc4\x8dela leta 2008 in kon\xc4\x8dala leta 2011. Most je bil odprt za javni promet, 1. januarja 2012.\n_START_SECTION_\nPogodbeniki\n_START_PARAGRAPH_\nDirekcija za gra\xc4\x91evinsko zemlji\xc5\xa1te i izgradnju Beograda je 17. marca 2008 izbrala konzorcij sestavljen iz: Porr AG iz Avstrije, SCT d.d. iz Slovenije in DSD iz Nem\xc4\x8dije kot najugodnje\xc5\xa1ega ponudnika na razpisu . Konzorcij je imel ve\xc4\x8d podizvajalcev: Leonhardt, Andr\xc3\xa4 und Partner iz Nem\xc4\x8dije, China Railway Shanhaiguan Bridge Group iz Kitajske, Vorspann Technik iz Nem\xc4\x8dije, BBR iz \xc5\xa0vice, Fakulteta za rudarstvo in geologijo Univerze v Beogradu, Eusani-Hortmanns-Zahlten Ingenieurgesellschaft iz Nem\xc4\x8dije, Ponting iz Slovenije, BBV iz Nem\xc4\x8dije in Institut Kirilo Savi\xc4\x87 iz Beograda. Pristopne ceste na severu je projektiral Hidroprojekt - saobra\xc4\x87aj iz Beograda. pristopne ceste na ju\xc5\xbeni strani Centar za puteve Vojvodine iz Novega Sada, Pa\xc5\xa1trovi\xc4\x8devo ulico pa IM Projekt iz Beograda._NEWLINE_Pogodbo za vodjo projekta in in\xc5\xbeenirja je prejela Louis Berger Group. Njihova naloga je bila zagotoviti podporo mestu Beograd v vseh vidikih upravljanja projektnega cikla, vklju\xc4\x8dno s pregledom projektiranja, pripravo dokumentacije za gradnjo, javno naro\xc4\x8dilo, nadzor in pogodbeno administracijo.\n_START_SECTION_\nStro\xc5\xa1ki\n_START_PARAGRAPH_\nMost sam je stal 161 milijonov \xe2\x82\xac. S priklju\xc4\x8dnimi cestami in metro postajami so skupni stro\xc5\xa1ki zna\xc5\xa1ali 450 milijonov evrov. _NEWLINE_Projekt so poleg naro\xc4\x8dnika sofinancirali Mestna ob\xc4\x8dina Beograd, Evropska banka za obnovo in razvoj, Evropska investicijska banka in ve\xc4\x8d zasebnih financerjev.\n_START_SECTION_\nV popularni kulturi\n_START_PARAGRAPH_\nMost na Adi je bil prikazan v peti epizodi devete sezone na Discovery Channel dokumentarne televizijske serije Build To Bigger.'